Liggaam in kattebak dié van vermiste ma; verdagte vasGill Packham. Foto: Via Facebook Die liggaam wat verlede week in ŉ uitgebrande BMW in Kaapstad gevind is, is dié van Gill Packham (57). Packham is op 22 Februarie deur ŉ familielid by die Dieprivier-polisie as vermis aangemeld. Die polisie het later die aand op ŉ brandende BMW by die Dieprivier-treinstasie afgekom. Nadat die vlamme geblus is, is die gebrande liggaam van ŉ vrou in die kattebak van die motor gekry. Kapt. FC van Wyk, woordvoerder van die polisie, het gesê DNS-toetse het bevestig die liggaam is dié van Packham. “Speurders het onverpoos aan die saak gewerk en gisteraand ŉ 57-jarige man by sy huis in Constantia in hegtenis geneem in verband met die moord op Packham.” Van Wyk het gesê die verdagte se naam kan nie in dié stadium bekend gemaak word nie. Hy sal Maandag in die Wynberg-streekshof verskyn waar hy na verwagting om borgtog sal aansoek doen. Die familie van die oorledene het versoek dat hul privaatheid gerespekteer word en gesê ŉ verklaring sal later uitgereik word. Packham is die laaste keer gesien toe sy in haar groen BMW haar huis in Constantia verlaat het. Sy was omstreeks 07:00 op pad na haar werkplek, Springfield Convent School in Wynberg, maar het nooit daar opgedaag nie. Packham was getroud en laat twee dogters agter.